ATELIER - NEGREȘTI 35

Expoziționalul anual organizat de grupul artistic negreștean împlinește 35 de ani de continuitate și ne oferă indirect o perspectivă idealizată spre spiritul efervescent al unui centru cultural care își revendică un loc în istoria culturală a regiunii. Începuturile coagulării grupului s-au materializat în 1987 la cafeneaua de la Hotelul Oșanul,[[1]](#footnote-1) un loc al întâlnirilor informale pentru artiștii ajunși la Negrești-Oaș prin politica repartițiilor sau prin alte împrejurări ale apropierii de domiciliu,[[2]](#footnote-2) specifice perioadei anterioare anului 1989. Grupul format din artiștii Dorel Petrehuș, Ioan Pop Prilog, Corneliu Pop, Andrei Florian, Ioan Gozman și Ion D. Ion împreună cu Remus Vârnav, în calitate de cercetător–muzeograf, au format, fără să-și propună, mica boemă a tânărului centru urban din Țara Oașului.

Ethosul recuperării și al experimentului identificat de critica de artă în conceptele tinerilor din Atelier 35 a impulsionat și idealurile tinerilor din orașele în care se înfiripau primele expresii artistice profesioniste. În acest context, artiștii din centre mai mici au inițiat în perioadele respective expoziții locale care au atras atenția asupra demersului lor artistic, au impulsionat viața culturală și au intrat de multe ori într-un proces de formare și atragere a publicului spre fenomenul artelor plastice. Artiștii din anii '80 de la Negrești-Oaș proveneau în parte din alte zone geografice, iar cei care erau din regiune se aflau sub impulsurile centrelor universitare proaspăt parcurse, dar toți aveau în comun entuziasmul pentru un nou spirit al artei. Rememorarea momentelor din geneza grupului, cu o parte dintre cei care au făcut posibile acele evenimente, mi-a amintit de spiritul boemei, în care lipsurile au impulsionat idealurile, iar energia clipei a susținut activismul pentru viitor.

Grupul artiștilor inițiatori a fost completat la prima expoziție și cu alți artiști integrați în activități pedagogice, iar lista expozanților ajungea în 1987 și la Iosif Șaitoș, Clara Mureșan, Celita Mureșan, Emil Dîrlea și Ovidiu Vlădărean. Expoziția inaugurală a primului grup de artiști plastici profesioniști din Negrești-Oaș a fost organizată în câteva săli secundare dintr-o aripă a muzeului, dar interesul și solidaritatea comunității a asigurat coeziunea și continuitatea demersului cultural.[[3]](#footnote-3) Visând la un salon de toamnă, nucleul artistic format din Ioan Gozman, Ion D. Ion, Corneliu Pop, Dorel Petrehuș, Ioan Pop Prilog, Andrei Florian și Iosif Șaitoș a participat cu regularitate la expozițiile anuale organizate până în 1989. Presiunea propagandistică de la finalul regimului comunist impune jocul artistic dublu, cu titluri care acoperă exerciții de independență tehnică. Interpretările critic-caricaturale din unele lucrări ale expoziției sunt explicate prin virtuțile expresionismului, iar tehnica dripping a fost conectată la provocările tematicii legată de electricitate, adică la o temă acceptată de reprezentanții culturali ai regimului. Peisajele cu sinteze simbolice și tușe fragmentate sunt asimilate cu expresia plastică a locului, cu o geografie simbolică, iar obiectele ceramice sau sculptura cu geometrie purificată întregesc un potențial al tineretului. Nu lipsesc nici presiunile ideologice, iar lucrări care par să ofere pretextul unor comparații incompatibile cu politica regimului sunt eliminate de cenzorul cultural.[[4]](#footnote-4) La circa două decenii de la înființare muzeul a fost trezit din paralizia proletcultistă de entuziasmul noii generații.

În acest context, organizarea unei expoziții care să-i adune pe toți practicanții artelor plastice din localitate, activi în instituții culturale și de învățământ, dar și în câteva poziții punctuale ale ramurilor industriale nou formate, s-a manifestat ca o solidaritate de breaslă. Expoziția s-a născut din nevoia de manifestare profesionistă a absolvenților de arte, dar care au încercat încă de la început să atragă și comunitatea în demersul lor. Pionieratul este descris de Remus Vârnav, ca un demers al prieteniei și entuziasmului tineresc. Resursele limitate ale timpului și inerentele blocaje au fost depășite prin cunoscutele exerciții ale relațiilor personale.

 Entuziasmul care a urmat Revoluției din 1989 a impulsionat implicarea comunității în activități de solidaritate, iar în contextul unor asemenea schimburi artiștii au fost invitați să organizeze expoziția anuală pe 25 martie, de Bunavestire, pentru o delegație venită din străinătate. La inițiativa doctorului Mihai Pop expoziționalul artiștilor din Negrești-Oaș se organizează din 1990 de Bunavestire, în același loc și la aceiași oră. Revigorarea organizatorică cristalizează coerența grupului, chiar dacă se păstrează diferențele inerente dintre stilurile personale și nu se pune problema unui program conceptual comun. Practic, artiștii rămân în solidaritatea unui topos sau păstrează legătura anuală cu nucleul, și chiar dacă ajung ulterior să activeze în alte centre, ei revin anual în expoziția fanion din 25 martie.

Regulile nescrise ale grupului impuneau obligația expunerii doar a lucrărilor din anul respectiv, iar treptat fiecare își organizează atelierul de lucru – așa s-au născut primele ateliere artistice din Negrești-Oaș. Selecția sau eventual refuzul acceptării unor lucrări se realiza prin prezența întregului grup, cu bonomia limbajului critic. Este perioada cartolinelor imprimate în regie proprie, a prezentărilor tipărite alb-negru, cu preponderențe grafice, dar care păstrează pentru posteritate o parte din spiritul și efortul anilor respectivi. Primul catalog de expoziție a fost realizat în 1993, iar pentru o prezentare profesionistă se face apel din 1994 la un critic de artă.[[5]](#footnote-5)

După 1996 sunt invitați să expună tot mai mulți artiști din exteriorul nucleului negreștean - inițial grupul se extinde prin invitarea artiștilor de la Baia Mare și Satu Mare, iar ulterior sunt atrase personalități din centrele artistice universitare și uneori chiar artiști care activează în afara României. Unii dintre membri grupului părăsesc Negreștiul (cazul lui Andrei Florian, profesor la Universitatea de Artă și Design din Cluj-Napoca), dar rămân să expună împreună cu grupul de inițiativă, iar alții precum Vasile Pop Negreșteanu, stabilit în București, dar cu origini în zonă, ori Ioan Pop Vereta de la Săpânța se integrează în programul expozițional al grupului.

Materialele de prezentare ale expozițiilor beneficiază acum de susțineri financiare mai consistente care permit utilizarea unor tipare de calitate la Satu Mare. Prin invitații care participă din alte centre fenomenul devine tot mai cunoscut, iar în 2002 cu susținerea lui Mihai Olos și a unor artiști din capitală are loc prima ieșire spre un alt centru – se organizează expoziția de la Galeria Apollo din București.[[6]](#footnote-6) În 2006, la 20 de ani de activitate se organizează la Galeria Cercului Militar din Timișoara o expoziție extinsă a grupului și a invitaților săi, iar în anii următori se fac expoziții și la Sighet, Satu Mare și Iași.

Adaptarea la managementul cultural specific Uniunii Europene îi determină pe organizatori să inițieze formarea asociației Art Bunavestire, care a preluat din 2012 parteneriatul cu Muzeul Țării Oașului și s-a îngrijit în mod constant de tipărirea cataloagelor prin care se promovează evenimentul. Fondatorii asociației sunt Ioan Pop Prilog, Dorel Petrehuș și Ioan Pop Vereta, iar membrii: Susana Melania Ardelean, Andrei Florian, Pop Corneliu, Mircea Vaida, Emilian Moldovan (fotograf) și Călin Păușan (transport lucrări). Calitatea evenimentelor din această perioadă oferă oportunitatea itinerării expoziției Art Bunavestire la Complexul Muzeal Județean Bistrița-Năsăud, iar marcarea ediției 30 a expozițiilor se realizează la Muzeul Național de Artă din Cluj-Napoca.

Proiectul Art Bunavestire este o secțiune transversală prin nucleul artistic național, un sondaj ce surprinde aspecte armonizate sau contrastante, dar cu acoperire tematică semnificativă. Prin diversitatea expozițională constatăm o coabitare a divergențelor artistice conturată prin conceptul *open door* dezvoltat de artiștii negreșteni sau a curatorilor implicați. Sunt sute de artiști din țară care au expus la Art Bunavestire și zeci de critici de artă care au însoțit prin cuvântul lor conceptul expoziționalului în ultimele trei decenii.

Fenomenul Art Bunavestire de la Negrești-Oaș e asimilat cu expoziția cu același nume organizată anual în oraș, dar în egală măsură se manifestă și ca un grup artistic coagulat după principiile solidarității locale. Chiar dacă fiecare artist s-a manifestat independent în cadrul grupului s-a conturat în interiorul echipei o solidaritate care a funcționat 35 de ani și pare că reușește să se înnoiască treptat. Formarea micilor grupuri artistice prin organizarea pe centre, nu pe tematici și concepte estetice, pare specifică postmodernismului românesc, iar aceste forme de organizare au oferit oportunități de promovare și susținere reciprocă pentru artiștii micilor orașe din țară. Solidaritatea lor, întâlnirile pentru și în timpul expoziției le-a asigurat un cadru de lucru și o permanentă motivare pentru autoperfecționare, chiar dacă activau în zone în care interesul pentru creația artistică contemporană era destul de scăzut. Prin efortul lor s-a conturat și un public interesat de artă, poate uneori fragil și capricios, dar practic s-au pus bazele culturii urbane din noile orașe. Prin perenitatea expoziției s-a conturat grupul, iar din solidaritatea grupului s-a născut proiectul Art Bunavestire, un fenomen cultural la nivelul orașului Negrești-Oaș.

Impulsionat de tendința retrospectivă a momentului și pe baza dialogului cu Dorel Petrehuș, Ioan Pop Prilog, Remus Vârnav și Andrei Florian, am încercat să identific momentele de turnură și fazele definitorii care ar putea să constituie un fir al acestei boeme care a dinamizat viața culturală a orașului Negrești-Oaș și a reușit să depășească limitele geografice locale.

Etapa dintre anii 1987-1989 o putem considera o etapă pregătitoare a formării grupului Art Bunavestire, este etapa cristalizării și a conturării primelor expoziționale inhibate de presiunea ideologică a regimului comunist. Între anii 1990-1996 se realizează coeziunea internă, a identității și a apartenenței la echipa formată, prin cultivarea relațiilor de colaborare între membrii care au asigurat permanența grupului. Deschiderea societății românești aduce și o deschidere spre alți participanți cu invitați tot mai numeroși, ceea ce impune un caracter extensiv manifestărilor din perioada 1997-2012. În sensul acestor deschideri se pot interpreta și inițiativele lui Vasile Pop Negreșteanu din 2006-2008 prin care s-a organizat un simpozion cu participări reprezentative din spațiul național, care a populat cu sculpturi parcul central al orașului. Etapa 2013-2021 o vedem cu un pronunțat caracter intensiv, de îmbunătățire a calității promovării și a demersului artistic personalizat.

Întregul demers evolutiv poate să fie urmărit și prin colaborarea directă cu instituția Muzeului Țării Oașului, un partener constant prin cercetătorul Remus Vârnav, director al instituției între anii 1992-2014, și coorganizator al tuturor expozițiilor Art Bunavestire, de până în 2014.[[7]](#footnote-7) O mare parte din menținerea contactelor cu teoreticienii care au însoțit prin texte critice expozițiile grupului și documentarea activităților expoziționale s-au realizat prin acest teoretician umanist care a sprijinit în mod constant activitatea artiștilor.

Retrospectiva acestor relații oferă un ethos al colaborării dintre artiști și autoritățile locale prin care activitatea a primit sprijin financiar și o mult mai bună promovare în mediul cultural. Publicarea unui catalog consistent al expoziției și susținerea întregului angrenaj organizatoric prin care a fost posibilă prezența artiștilor externi la vernisajele anuale nu se putea dezvolta fără armonizarea palierelor județene și locale. În schimbul parteneriatului cultural artiștii au completat prin donații patrimoniul instituției muzeale și au contribuit la fondarea secției de artă plastică. La momentul inițierii proiectului, muzeul din Negrești-Oaș nu avea un patrimoniu de artă plastică contemporană, dar acum își etalează selectiv o parte din acest patrimoniu, care depășește 400,[[8]](#footnote-8) de lucrări chiar prin expoziția omagială a ediției 35.

Colaborarea artiștilor cu instituția muzeală a debutat într-o cheie romantică sub auspiciile principiului *artă pentru artă*, dar treptat, odată cu dezvoltarea economiei de piață și a consumerismului în societatea românească, relația trece spre un schimb mai pragmatic bazat pe un *troc cultural*. În schimbul finanțării catalogului și a aspectelor organizatorice esențiale se oferă lucrări de artă pentru colecția publică. Rămâne să vedem dacă această colaborare o să treacă la evoluția următoare a relațiilor de piață în care intrarea lucrărilor în patrimoniul muzeului să se realizeze printr-un program de achiziții publice, iar organizarea evenimentului Art Bunavestire să obțină o independență financiară. Utopia artei este forțată în ultimul deceniu să devină tot mai eficientă pe piața de mărfuri, dar produsul artistic evoluează pe o piață incipientă cu valori nestabilite. Inclusiv legea patrimoniului din România cataloghează operele importante ca fiind cu valoare inestimabilă, deci aplică noțiuni neevaluate! Fără stabilirea unei valori estimative nici păgubirea prin distrugere a unei lucrări de artă nu se poate încadra și recupera în mod clar prejudiciul. Într-o piață a produselor artistice la început de drum devine tot mai greu să fim convingători în privința susținerii financiare a activităților culturale fără să avem fixate valorile obiectelor de patrimoniu. Dacă mecenatul nu este motivat de dragul artei și căutăm argumente cu eficiență investițională întâmpinăm greutăți în exprimarea clară a valorilor. În cazul concret al expoziționalului de la Negrești-Oaș este evident că fără susținerea financiară a autorităților județene și locale nu s-ar fi ajuns la actualele performanțe, dar dincolo de această susținere donațiile artiștilor depășesc valorile financiare utilizate de instituțiile implicate. Patrimoniul obținut avantajează colecția publică, iar odată cu trecerea timpului valoarea se amplifică, dar oare decidenții județeni și locali au înțeles cu adevărat sensul colaborării? S-a înțeles că valorile de patrimoniu obținute oferă oportunitatea unor exponate ale artei recente pe care le-a obținut extrem de facil, sau se consideră că este pur și simplu vorba despre o cheltuială nerambursabilă, care în caz de alte oportunități se poate redirecționa spre obiective mai pragmatice? Dacă s-a înțeles valoarea lucrărilor artistice obținute, susținerea se realizează fără mari eforturi și în viitor, iar inițierea unei politici de achiziții ordonate a unor lucrări de artă contemporană nu este departe! Dacă nu s-a înțeles cu adevărat această valoare, o să fie tot mai greu de continuat în formulele utilizate în afara operării cu valori de piață.

Dezvoltarea unui fond de achiziții poate să genereze și oportunitatea conturării unei tematici a colecției care să atingă posibilități de individualizare în oferta diversificată a artei contemporane. Din acest punct de vedere expoziționalul Art Bunavestire a menținut o diversitate netematizată prin care a permis o mai mare libertate de exprimare, cu un repertoriu neîngrădit și cu acceptarea unor donații în care gestul artistului a avut preponderență. Colecția cu lucrări de artă contemporană acoperă un spectru foarte larg de tehnici din arta picturii, sculpturii, grafică, arte decorative etc. Spectrul artistic al colecției este compatibil cu tehnicile și profilul artiștilor negreșteni fiind expresia selectivă a expoziționalelor anuale în care s-a urmărit o compatibilitate a stilisticii artiștilor invitați cu cea a grupului negreștean. Din acest punct de vedere colecția nu este alcătuită din instalații experimentale avangardiste, ci din lucrări care problematizează, cel mai adesea, relația dintre inovație și creație formală. Prin asemenea poziționare s-a construit un mecanism estetic care își aduce privitorii în contextul meditației pe marginea procesului de creație, fără disonanțe față de tradiția și identitatea culturală a Locului.

Artiștii implicați în proiectul Art Bunavestire sunt eroii autentici ai lumii noastre, sunt făuritorii de aripi care nu au încetat să viseze, iar în zborul lor au început să creadă și alții! Fiecare ediție este o demonstrație că se poate și fiecare lucrare din colecție ne arată că într-adevăr contează!

Istoric de artă, Vasile Duda

1. Aceste informații au fost furnizate de artistul Ioan Pop Prilog, implicat direct în evenimentele respective. [↑](#footnote-ref-1)
2. Florin Gherasim, *Negrești, un mic Montmartre în Țara Oașului*, în Catalogul Art Bunavestire 30, XXX, Negrești-Oaș, 2016, p.54. [↑](#footnote-ref-2)
3. Informații despre expoziții și expozanți au fost furnizate de artistul și muzeograful Dorel Petrehuș. [↑](#footnote-ref-3)
4. Lucrarea Petrol realizată de Corneliu Pop a fost eliminată din expoziție pentru că oferea o aluzie la “Stejarul din Scornicești” ! [↑](#footnote-ref-4)
5. Remus Vârnav, *Despre Art Bunavestire, Muzeul Țării Oașului și Negreștiul cultural. Câteva considerații*, în Catalogul Art Bunavestire XXVIII, Negrești-Oaș, 2014, p. 4. [↑](#footnote-ref-5)
6. Remus Vârnav ne-a oferit unele amănunte despre organizarea expozițiilor în afara Negreștiului și despre simpozionul organizat de Vasile Pop Negreșteanu între 2006-2008. [↑](#footnote-ref-6)
7. Conducerea instituției de după 2014 a susținut acest efort, iar continuitatea parteneriatului cultural a fost asumată și dezvoltată. [↑](#footnote-ref-7)
8. Andrei Florian, *Cu BunaVestire o nouă bătaie de aripi inginerești în inima Oașului*, în Catalogul Art Bunavestire, XXXI, Negrești-Oaș, 2017, p. 5. [↑](#footnote-ref-8)